FI Euroopan unionin virallinen lehti L 160/1

KOMISSION DELEGOITU ASETUS (EU) 2016/957,

annettu 9 päivänä maaliskuuta 2016,

Euroopan parlamentin ja neuvoston asetuksen (EU) N:o 596/2014 täydentämisestä väärinkäytösten taikka epäilyttävien toimeksiantojen tai liiketoimien estämiseen ja havaitsemiseen sekä niistä ilmoittamiseen käytettäviä asianmukaisia järjestelyjä, järjestelmiä ja menettelyjä sekä ilmoitusmallia koskevilla teknisillä sääntelystandardeilla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 596/2014 (1) ja erityisesti sen 16 artiklan 5 kohdan kolmannen alakohdan,

sekä katsoo seuraavaa:

(1) On tarpeen vahvistaa asianmukaiset vaatimukset niitä järjestelyjä, järjestelmiä ja menettelyjä varten, jotka markkinoiden ylläpitäjillä, kauppapaikan ylläpitäjinä toimivilla sijoituspalveluyrityksillä ja ammattinsa puolesta liiketoimia järjestävillä tai toteuttavilla henkilöillä on oltava käytössä, jotta ne voivat ilmoittaa toimeksiannoista ja liiketoimista, joissa voi olla kyse asetuksessa (EU) N:o 596/2014 tarkoitetuista sisäpiirikaupoista, markkinoiden manipuloinnista taikka yrityksestä harjoittaa sisäpiirikauppaa tai manipuloida markkinoita. Vaatimuksilla pyritään edistämään markkinoiden väärinkäytösten estämistä ja havaitsemista. Niiden avulla on myös tarkoitus varmistaa, että toimivaltaisille viranomaisille annettavat ilmoitukset ovat merkityksellisiä, kattavia ja hyödyllisiä. Jotta markkinoiden väärinkäytökset voidaan havaita tehokkaasti, toimeksiantoja ja liiketoimia olisi seurattava asianmukaisilla järjestelmillä. Näihin järjestelmiin olisi sisällyttävä analyysejä, joita tekevillä henkilöillä on riittävä koulutus. Markkinoiden väärinkäytösten seurantajärjestelmien olisi voitava antaa hälytys ennalta määritettyjen parametrien mukaisesti, jotta mahdollista sisäpiirikauppaa tai markkinoiden manipulointia taikka yritystä harjoittaa sisäpiirikauppaa tai manipuloida markkinoita voidaan analysoida tarkemmin. Koko prosessi edellyttää todennäköisesti jonkinasteista automatisointia.

(2) On asianmukaista vahvistaa yksityiskohtaiset säännökset, joilla yhdenmukaistetaan epäilyttäviä toimeksiantoja ja liiketoimia koskevan ilmoittamisen sisältö, malli ja ajankohta, jotta voidaan helpottaa ja edistää markkinoiden väärinkäytön estämistä ja havaitsemista koskevia yhtenäisiä strategioita ja käytäntöjä kaikkialla unionissa.

(3) Algoritmikauppaa käyvien ammattinsa puolesta liiketoimia järjestävien tai toteuttavien henkilöiden, jotka kuuluvat Euroopan parlamentin ja neuvoston direktiivin 2014/65/EU (2) soveltamisalaan, olisi otettava käyttöön tässä asetuksessa ja asetuksessa (EU) N:o 596/2014 tarkoitetut järjestelmät ja pidettävä niitä yllä, ja kyseisiin henkilöihin olisi edelleen sovellettava direktiivin 2014/65/EU 17 artiklan 1 kohtaa.

(4) Ammattinsa puolesta liiketoimia järjestävien tai toteuttavien henkilöiden olisi asiaankuuluvien edellytysten täyttyessä voitava antaa valtuutus epäilyttävien toimeksiantojen ja liiketoimien seurantaan, havaitsemiseen ja tunnistamiseen konsernin sisällä tai tietojen analysointiin ja hälytysten tuottamiseen. Tällaisen valtuutuksen avulla olisi oltava mahdollista käyttää resursseja yhdessä, kehittää ja ylläpitää seurantajärjestelmiä keskitetysti sekä tuottaa uutta asiantuntemusta toimeksiantojen ja liiketoimien seurannan yhteydessä. Tällainen valtuutus ei saisi estää toimivaltaisia viranomaisia arvioimasta milloin tahansa, ovatko tehtäviin valtuutetun henkilön järjestelmät, järjestelyt ja menettelyt riittäviä markkinoiden väärinkäytön seurantaa ja havaitsemista koskevien velvoitteiden täyttämiseksi. Ilmoitusvelvollisuuden, samoin kuin velvollisuuden noudattaa tätä asetusta ja asetuksen (EU) N:o 596/2014 16 artiklaa, olisi pysyttävä valtuutuksen antavalla henkilöllä.

(5) Kauppapaikoilla olisi oltava asianmukaiset kaupankäyntisäännöt, joilla ehkäistään osaltaan sisäpiirikauppaa ja markkinoiden manipulointia taikka yrityksiä harjoittaa sisäpiirikauppaa tai manipuloida markkinoita. Kauppapaikoilla olisi myös oltava mahdollisuus tehdä tarjouskirjaan jälkikäteen hakuja, jotta pörssipäivän toimintaa voidaan analysoida algoritmikaupan yhteydessä, mukaan lukien huippunopea kaupankäynti.

(6) Yksi ainoa yhdenmukaistettu malli epäilyttävien liiketoimien ja toimeksiantojen sähköistä ilmoittamista varten auttanee noudattamaan tässä asetuksessa ja asetuksen (EU) N:o 596/2014 16 artiklassa asetettuja vaatimuksia markkinoilla, joilla toimeksiannot ja liiketoimet yhä useammin ylittävät valtioiden rajat. Sen avulla voidaan myös vaihtaa tehokkaammin tietoja epäilyttävistä toimeksiannoista ja liiketoimista valtioiden rajat ylittävää tutkintaa suorittavien toimivaltaisten viranomaisten välillä.

(7) Jos ilmoitusmallin merkitykselliset tietokentät täytetään selvästi, ymmärrettävästi, objektiivisesti ja oikeellisesti, toimivaltaiset viranomaiset kykenevät analysoimaan epäilyksen nopeasti ja aloittamaan asiaankuuluvat toimet. Ilmoituksen antavan henkilön pitäisi siksi voida antaa ilmoitusmallissa epäilyttävää toimeksiantoa tai liiketointa koskevat merkittävinä pidetyt tiedot ja epäilyksen syyt. Lisäksi ilmoitusmallissa olisi voitava antaa henkilötiedot, joiden avulla epäilyttäviin toimeksiantoihin ja liiketoimiin osallistuvat henkilöt on mahdollista tunnistaa, ja ilmoitusmallin avulla tutkintaan osallistuvien toimivaltaisten viranomaisten olisi voitava analysoida nopeasti kaupankäyntitavat, joita epäillyt henkilöt käyttävät, ja todeta heidän yhteytensä muuhun epäilyttävään kaupankäyntiin osallistuviin henkilöihin. Tällaiset tiedot olisi annettava heti aluksi, jottei tutkinnan luotettavuus vaarannu siksi, että toimivaltaisen viranomaisen on mahdollisesti käännyttävä tutkinnan aikana uudelleen sen henkilön puoleen, joka on antanut epäilyttävää liiketointa tai toimeksiantoa koskevan ilmoituksen. Tietoihin olisi sisällyttävä myös asianomaisen henkilön syntymäaika, osoite, tiedot työpaikasta ja tileistä sekä tarvittaessa asiakastunniste ja kansallinen henkilötunnus.

(8) Epäilyttävää liiketointa tai toimeksiantoa koskevan ilmoituksen antamisen helpottamiseksi ilmoitusmalliin olisi voitava liittää asiakirjoja ja muuta tarvittavaksi katsottua aineistoa ilmoituksen tueksi, mukaan lukien liite, jossa luetellaan ilmoituksen kannalta merkittävät toimeksiannot tai liiketoimet hintoineen ja volyymeineen.

(9) Markkinoiden ylläpitäjien, kauppapaikan ylläpitäjinä toimivien sijoituspalveluyritysten ja ammattinsa puolesta liiketoimia järjestävien tai toteuttavien henkilöiden ei pitäisi antaa ilmoitusta kaikista sellaisista saaduista toimeksiannoista tai toteutetuista liiketoimista, jotka ovat laukaisseet sisäisen hälytyksen. Tällainen vaatimus olisi ristiriidassa sen vaatimuksen kanssa, jonka mukaan on arvioitava tapauskohtaisesti, onko epäilykseen perusteltu syy.

(10) Ilmoitukset epäilyttävistä toimeksiannoista ja liiketoimista olisi toimitettava asiaankuuluvalle toimivaltaiselle viranomaiselle heti, kun on syntynyt perusteltu syy epäillä, että kyseisissä toimeksiannoissa tai liiketoimissa voi olla kyse sisäpiirikaupoista, markkinoiden manipuloinnista taikka yrityksestä harjoittaa sisäpiirikauppaa tai manipuloida markkinoita. Tietyn toimeksiannon tai liiketoimen epäilyttävyyden olisi perustuttava tosiasioiden analyysiin, ei spekulointiin tai olettamuksiin. Analyysi olisi tehtävä niin nopeasti kuin on käytännössä mahdollista. Käytäntö, jossa ilmoituksen antamista lykätään, jotta siihen voidaan sisällyttää muita epäilyttäviä toimeksiantoja tai liiketoimia, on ristiriidassa sen velvoitteen kanssa, jonka mukaan on toimittava heti, kun perusteltu epäilys on syntynyt. Epäilyttävästä liiketoimesta tai toimeksiannosta annettavaa ilmoitusta on aina arvioitava tapauskohtaisesti, jotta voidaan määrittää, voidaanko yhdellä ainoalla ilmoituksella ilmoittaa useista toimeksiannoista ja liiketoimista. Myöskään käytäntöä, jossa odotetaan, että kertyy tietty määrä epäilyttäviä toimeksiantoja ja liiketoimia koskevia ilmoituksia, ennen kuin ne lähetetään, ei voida pitää yhteensopivana sen vaatimuksen kanssa, jonka mukaan epäilyksistä on ilmoitettava viipymättä.

(11) Joissakin tilanteissa sisäpiirikauppoja, markkinoiden manipulointia taikka yritystä harjoittaa sisäpiirikauppaa tai manipuloida markkinoita koskeva perusteltu epäilys saattaa syntyä vasta jonkin ajan kuluttua epäilyttävän toiminnan jälkeen myöhempien tapahtumien tai tietojen perusteella. Tätä ei pitäisi käyttää verukkeena olla ilmoittamatta epäilyttävästä toiminnasta toimivaltaiselle viranomaiselle. Jotta tällaisessa erityistilanteessa voidaan täyttää ilmoitusvaatimukset, ilmoituksen antavan henkilön olisi voitava perustella viive epäilyttävän toiminnan tapahtumisen ja sisäpiirikauppoja, markkinoiden manipulointia taikka yritystä harjoittaa sisäpiirikauppaa tai manipuloida markkinoita koskevan perustellun epäilyksen syntymisen välillä.

(12) Epäilyttäviä toimeksiantoja ja liiketoimia koskevien ilmoitusten säilyttäminen ja saatavuus on tärkeä osa markkinoiden väärinkäytösten havaitsemismenettelyjä. Sama koskee epäilyttävistä toimeksiannoista ja liiketoimista tehtyjä analyysejä, jotka eivät kuitenkaan ole johtaneet ilmoituksen antamiseen. Ammattinsa puolesta liiketoimia järjestäville tai toteuttaville henkilöille, markkinoiden ylläpitäjille ja kauppapaikan ylläpitäjinä toimiville sijoituspalveluyrityksille on tulevien epäilyttävien toimeksiantojen tai liiketoimien arviointia silmällä pitäen hyötyä siitä, jos ne voivat saada käyttöönsä ja tarkastella epäilyttäviä toimeksiantoja ja liiketoimia koskevista ilmoituksista tehtyjen analyysien lisäksi myös sellaisia epäilyttäviä toimeksiantoja ja liiketoimia koskevia analyyseja, joiden osalta epäilys on todettu perusteettomaksi. Sellaisten epäilyttävien toimeksiantojen ja liiketoimien analyysi, joiden perusteella ei lopulta ole annettu ilmoitusta, auttaa kyseisiä henkilöitä hienosäätämään valvontajärjestelmiään ja havaitsemaan toistuvia toimintamalleja, joiden voidaan kokonaisuudessaan katsoa johtavan perusteltuun epäilykseen sisäpiirikaupoista, markkinoiden manipuloinnista taikka yrityksestä harjoittaa sisäpiirikauppaa tai manipuloida markkinoita. Lisäksi edellä tarkoitettujen tallennettujen tietojen avulla on mahdollista osoittaa tämän asetuksen vaatimusten noudattaminen ja helpottaa toimivaltaisten viranomaisten valvonta-, tutkinta- ja toimeenpanotehtävien hoitamista asetuksen (EU) N:o 596/2014 mukaisesti.

(13) Kun henkilötietoja käsitellään tämän asetuksen mukaisesti, olisi noudatettava niitä kansallisia lakeja, asetuksia tai hallinnollisia määräyksiä, joilla Euroopan parlamentin ja neuvoston direktiivi 95/46/EY (3) on saatettu osaksi kansallista lainsäädäntöä.

(14) Tämä asetus perustuu Euroopan arvopaperimarkkinaviranomaisen komissiolle toimittamaan teknisten säätelystandardien luonnokseen.

(15) Euroopan arvopaperimarkkinaviranomainen on toteuttanut tämän asetuksen perustana olevaa teknisten sääntelystandardien luonnosta koskevan julkisen kuulemisen, analysoinut siihen mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (4) 37 artiklan mukaisesti perustetulta arvopaperimarkkina-alan osallisryhmältä.

(16) Rahoitusmarkkinoiden häiriöttömän toiminnan varmistamiseksi on tarpeen, että tämä asetus tulee voimaan kiireellisesti ja että tämän asetuksen säännöksiä sovelletaan samasta päivämäärästä kuin asetuksen (EU) N:o 596/2014 säännöksiä,

ON HYVÄKSYNYT TÄMÄN ASETUKSEN:

1 artikla

Määritelmät

Tässä asetuksessa tarkoitetaan:

a) ’epäilyttävää liiketointa ja toimeksiantoa koskevalla ilmoituksella’ asetuksen (EU) N:o 596/2014 16 artiklan 1 ja 2 kohdan mukaisesti tehtävää ilmoitusta sellaisesta epäilyttävästä toimeksiannosta ja liiketoimesta, mukaan lukien sen peruuttaminen tai muuttaminen, jossa voi olla kyse sisäpiirikaupoista, markkinoiden manipuloinnista taikka yrityksestä harjoittaa sisäpiirikauppaa tai manipuloida markkinoita;

b) ’sähköisillä välineillä’ tietoja sähköisesti käsitteleviä (mukaan lukien digitaalinen pakkaaminen), tallentavia ja siirtäviä laitteita, jotka käyttävät kaapeleita, radioaaltoja, optisia tekniikoita tai muita elektromagneettisia välineitä;

c) ’konsernilla’ Euroopan parlamentin ja neuvoston direktiivin 2013/34/EU (5) 2 artiklan 11 kohdassa määriteltyä konsernia;

d) ’toimeksiannolla’ jokaista toimeksiantoa, mukaan lukien jokainen tarjous, riippumatta siitä, onko kyseessä ensimmäinen toimeksianto, toimeksiannon muutos, ajantasaistus vai peruutus, ja riippumatta sen tyypistä.

2 artikla

Yleiset vaatimukset

1. Ammattinsa puolesta liiketoimia järjestävien tai toteuttavien henkilöiden on otettava käyttöön järjestelyt, järjestelmät ja menettelyt ja pidettävä niitä yllä, jotta voidaan varmistaa

a) kaikkien saatujen ja välitettyjen toimeksiantojen ja kaikkien toteutettujen liiketoimien tehokas ja jatkuva seuranta sellaisten toimeksiantojen ja liiketoimien havaitsemiseksi ja tunnistamiseksi, joissa voi olla kyse sisäpiirikaupoista, markkinoiden manipuloinnista taikka yrityksestä harjoittaa sisäpiirikauppaa tai manipuloida markkinoita;

b) epäilyttäviä liiketoimia ja toimeksiantoja koskevien ilmoitusten lähettäminen toimivaltaisille viranomaisille tämän asetuksen vaatimusten mukaisesti ja käyttäen liitteessä olevaa mallia.

2. Edellä 1 kohdassa tarkoitettuja velvoitteita sovelletaan sellaisiin toimeksiantoihin ja liiketoimiin, jotka liittyvät mihin tahansa rahoitusvälineeseen, riippumatta siitä,

a) missä ominaisuudessa toimeksianto on annettu tai liiketoimi on toteutettu;

b) millaisista asiakkaista on kyse;

c) onko toimeksiannot annettu tai liiketoimet toteutettu kauppapaikalla vai sen ulkopuolella.

3. Markkinoiden ylläpitäjien ja kauppapaikan ylläpitäjinä toimivien sijoituspalveluyritysten on otettava käyttöön järjestelyt, järjestelmät ja menettelyt ja pidettävä niitä yllä, jotta voidaan varmistaa

a) kaikkien saatujen toimeksiantojen ja kaikkien toteutettujen liiketoimien tehokas ja jatkuva seuranta sellaisten toimeksiantojen ja liiketoimien estämiseksi, havaitsemiseksi ja tunnistamiseksi, joissa voi olla kyse sisäpiirikaupoista, markkinoiden manipuloinnista taikka yrityksestä harjoittaa sisäpiirikauppaa tai manipuloida markkinoita;

b) epäilyttäviä liiketoimia ja toimeksiantoja koskevien ilmoitusten lähettäminen toimivaltaisille viranomaisille tämän asetuksen vaatimusten mukaisesti ja käyttäen liitteessä olevaa mallia.

4. Edellä 3 kohdassa tarkoitettuja velvoitteita sovelletaan sellaisiin toimeksiantoihin ja liiketoimiin, jotka liittyvät mihin tahansa rahoitusvälineeseen, riippumatta siitä,

a) missä ominaisuudessa toimeksianto on annettu tai liiketoimi on toteutettu;

b) millaisista asiakkaista on kyse.

5. Ammattinsa puolesta liiketoimia järjestävien tai toteuttavien henkilöiden, markkinoiden ylläpitäjien ja kauppapaikan ylläpitäjinä toimivien sijoituspalveluyritysten on varmistettava, että 1 ja 3 kohdassa tarkoitetut järjestelyt, järjestelmät ja menettelyt

a) ovat tarkoituksenmukaisia ja oikeassa suhteessa mainittujen henkilöiden ja yritysten liiketoiminnan mittakaavaan, kokoon ja luonteeseen;

b) arvioidaan säännöllisesti toteuttamalla vähintään kerran vuodessa tarkastus ja sisäinen tarkastelu sekä saatetaan tarvittaessa ajan tasalle;

c) on dokumentoitu selkeästi kirjallisessa muodossa, mukaan lukien niiden mahdolliset muutokset tai ajantasaistukset, tämän asetuksen soveltamiseksi. Dokumentoituja tietoja on säilytettävä vähintään viiden vuoden ajan.

Ensimmäisessä alakohdassa tarkoitettujen henkilöiden on pyynnöstä annettava toimivaltaiselle viranomaiselle mainitun alakohdan b ja c alakohdassa tarkoitetut tiedot.

3 artikla

Estäminen, seuranta ja havaitseminen

1. Edellä 2 artiklan 1 ja 3 kohdassa tarkoitettujen järjestelyjen, järjestelmien ja menettelyjen on

a) mahdollistettava yksilöllinen ja vertaileva analyysi kaikista kauppapaikan järjestelmissä – ja ammattinsa puolesta liiketoimia järjestävien tai toteuttavien henkilöiden tapauksessa myös niiden ulkopuolella – toteutetuista liiketoimista ja annetuista, muutetuista, peruutetuista tai hylätyistä toimeksiannoista;

b) tuotettava hälytyksiä, jotka osoittavat toiminnan, jota on analysoitava tarkemmin, jotta voidaan havaita mahdollinen sisäpiirikauppa tai markkinoiden manipulointi taikka yritys käydä sisäpiirikauppaa tai manipuloida markkinoita;

c) katettava kaikki asianomaisten henkilöiden toteuttamat kaupankäyntitoimet.

2. Ammattinsa puolesta liiketoimia järjestävien tai toteuttavien henkilöiden, markkinoiden ylläpitäjien ja kauppapaikan ylläpitäjinä toimivien sijoituspalveluyritysten on pyynnöstä annettava toimivaltaiselle viranomaiselle tiedot, joilla osoitetaan niiden järjestelmien tarkoituksenmukaisuus ja oikeasuhteisuus suhteessa niiden liiketoiminnan mittakaavaan, kokoon ja luonteeseen, mukaan lukien tiedot automaattisen tietojenkäsittelyn tasosta tällaisissa järjestelmissä.

3. Siinä määrin kuin se on tarkoituksenmukaista ja oikeassa suhteessa liiketoiminnan mittakaavaan, kokoon ja luonteeseen, markkinoiden ylläpitäjien ja kauppapaikan ylläpitäjinä toimivien sijoituspalveluyritysten on käytettävä ohjelmistojärjestelmiä ja menettelyjä, joiden avulla voidaan estää ja havaita sisäpiirikauppa tai markkinoiden manipulointi taikka yritys käydä sisäpiirikauppaa tai manipuloida markkinoita.

Ensimmäisessä alakohdassa tarkoitetut järjestelmät ja menettelyt kattavat ohjelmiston, jonka avulla voidaan jälkeenpäin lukea ja analysoida automaattisesti tarjouskirjan tietoja sekä tehdä niihin hakuja taaksepäin, ja mainitun ohjelmiston kapasiteetin on oltava riittävä käytettäväksi algoritmikauppaympäristössä.

4. Ammattinsa puolesta liiketoimia järjestävien tai toteuttavien henkilöiden, markkinoiden ylläpitäjien ja kauppapaikan ylläpitäjinä toimivien sijoituspalveluyritysten on otettava käyttöön ja ylläpidettävä järjestelyjä ja menettelyjä, joilla varmistetaan riittävä taso, kun on kyse analyysejä tekevien henkilöiden toiminnasta sellaisten liiketoimien ja toimeksiantojen seuraamisen, havaitsemisen ja tunnistamisen yhteydessä, joissa voi olla kyse sisäpiirikaupoista tai markkinoiden manipuloinnista taikka yrityksestä käydä sisäpiirikauppaa tai manipuloida markkinoita.

5. Markkinoiden ylläpitäjien ja kauppapaikan ylläpitäjinä toimivien sijoituspalveluyritysten on otettava käyttöön ja ylläpidettävä järjestelyjä ja menettelyjä, joilla varmistetaan riittävä taso myös silloin, kun on kyse analyysejä tekevien henkilöiden toiminnasta sisäpiirikauppojen tai markkinoiden manipuloinnin taikka niiden yrityksen estämisen yhteydessä.

6. Ammattinsa puolesta liiketoimia järjestävällä tai toteuttavalla henkilöllä on oikeus kirjallisella sopimuksella valtuuttaa samaan konserniin kuuluva oikeushenkilö huolehtimaan sellaisten toimeksiantojen ja liiketoimien seuranta-, havaitsemis- ja tunnistamistehtävistä, joissa voi olla kyse sisäpiirikaupoista tai markkinoiden manipuloinnista taikka yrityksestä käydä sisäpiirikauppaa tai manipuloida markkinoita. Kyseisiin tehtäviin valtuutuksen antava henkilö on edelleen täysimääräisesti vastuussa tämän asetuksen ja asetuksen (EU) N:o 596/2014 16 artiklan mukaisten velvoitteidensa hoitamisesta, ja mainitun henkilön on varmistettava, että järjestely on selkeästi dokumentoitu ja että tehtävät ja vastuualueet on jaettu ja sovittu, mukaan lukien valtuutuksen kesto.

7. Ammattinsa puolesta liiketoimia järjestävä tai toteuttava henkilö saa kirjallisella sopimuksella valtuuttaa kolmannen osapuolen, jäljempänä ’tarjoaja’, hoitamaan tietojen analysoinnin, mukaan lukien toimeksiantoja ja liiketoimia koskevat tiedot, ja tuottamaan hälytykset, joita henkilö tarvitsee voidakseen seurata, havaita ja tunnistaa sellaiset toimeksiannot ja liiketoimet, joissa voi olla kyse sisäpiirikaupoista tai markkinoiden manipuloinnista taikka yrityksestä käydä sisäpiirikauppaa tai manipuloida markkinoita. Kyseisiin tehtäviin valtuutuksen antava henkilö on edelleen täysimääräisesti vastuussa tämän asetuksen ja asetuksen (EU) N:o 596/2014 16 artiklan mukaisten velvoitteidensa hoitamisesta, ja henkilön on kaikissa tapauksissa täytettävä seuraavat ehdot:

a) henkilöllä on oltava tarvittava asiantuntemus ja tarvittavat resurssit voidakseen arvioida tarjottujen palvelujen laatua ja tarjoajien organisaatiorakenteen asianmukaisuutta, valvoa siirrettyjä palveluja sekä hallita tehtävien siirtämiseen liittyviä riskejä jatkuvasti;

b) henkilöllä on oltava suora pääsy kaikkiin tietoanalyysia ja hälytysten tuottamista koskeviin merkittäviin tietoihin.

Kirjalliseen sopimukseen on sisällytettävä kuvaus ensimmäisessä alakohdassa tarkoitettujen tehtävien suorittamiseen valtuuttavan henkilön ja tarjoajan oikeuksista ja velvollisuuksista. Siinä on esitettävä myös perusteet, joilla tehtäviin valtuuttava henkilö voi irtisanoa sopimuksen.

8. Osana 2 artiklan 1 ja 3 kohdassa tarkoitettuja järjestelyjä ja menettelyjä ammattinsa puolesta liiketoimia järjestävien tai toteuttavien henkilöiden, markkinoiden ylläpitäjien ja kauppapaikan ylläpitäjinä toimivien sijoituspalveluyritysten on säilytettävä viiden vuoden ajan dokumentoituja tietoja sellaisia tutkittuja toimeksiantoja ja liiketoimia koskevista analyyseista, joissa voi olla kyse sisäpiirikaupoista tai markkinoiden manipuloinnista taikka yrityksestä käydä sisäpiirikauppaa tai manipuloida markkinoita, sekä syyt epäilyttävää liiketointa ja toimeksiantoa koskevan ilmoituksen antamiseen tai antamatta jättämiseen. Nämä tiedot on pyynnöstä annettava toimivaltaiselle viranomaiselle.

Ensimmäisessä alakohdassa tarkoitettujen henkilöiden on varmistettava, että 2 artiklan 1 ja 3 kohdassa tarkoitettujen järjestelyjen ja menettelyjen avulla taataan ja säilytetään ensimmäisessä alakohdassa tarkoitettujen tietojen luottamuksellisuus.

4 artikla

Koulutus

1. Ammattinsa puolesta liiketoimia järjestävien tai toteuttavien henkilöiden, markkinoiden ylläpitäjien ja kauppapaikan ylläpitäjinä toimivien sijoituspalveluyritysten on järjestettävä ja tarjottava tehokasta ja kattavaa koulutusta henkilökunnalle, joka osallistuu sellaisten toimeksiantojen ja liiketoimien seurantaan, havaitsemiseen ja tunnistamiseen, joissa voi olla kyse sisäpiirikaupoista tai markkinoiden manipuloinnista taikka yrityksestä käydä sisäpiirikauppaa tai manipuloida markkinoita, mukaan lukien henkilökunta, joka osallistuu toimeksiantojen ja liiketoimien käsittelyyn. Koulutusta on järjestettävä säännöllisesti, ja sen on oltava tarkoituksenmukaista ja oikeassa suhteessa liiketoiminnan mittakaavaan, kokoon ja luonteeseen.

2. Markkinoiden ylläpitäjien ja kauppapaikan ylläpitäjinä toimivien sijoituspalveluyritysten on lisäksi tarjottava 1 kohdassa tarkoitettua koulutusta henkilökunnalle, joka osallistuu sisäpiirikauppojen tai markkinoiden manipuloinnin taikka niiden yritysten estämiseen.

5 artikla

Ilmoitusvelvoitteet

1. Ammattinsa puolesta liiketoimia järjestävien tai toteuttavien henkilöiden, markkinoiden ylläpitäjien ja kauppapaikan ylläpitäjinä toimivien sijoituspalveluyritysten on otettava käyttöön tehokkaat järjestelyt, järjestelmät ja menettelyt, joiden avulla ne voivat arvioida epäilyttävää liiketointa tai toimeksiantoa koskevan ilmoituksen antamista varten, onko toimeksiannossa tai liiketoimessa mahdollisesti kyse sisäpiirikaupoista tai markkinoiden manipuloinnista taikka yrityksestä käydä sisäpiirikauppaa tai manipuloida markkinoita, ja niiden on pidettävä yllä kyseisiä järjestelyjä, järjestelmiä ja menettelyjä. Kyseisissä järjestelyissä, järjestelmissä ja menettelyissä on otettava asianmukaisesti huomioon sisäpiirikaupan ja markkinoiden manipuloinnin tai niiden yritysten osatekijät asetuksen (EU) N:o 596/2014 8 ja 12 artiklan mukaisesti ja mainitun asetuksen liitteessä I tarkoitetut markkinoiden manipuloinnin indikaattorit (luettelo ei ole tyhjentävä), jotka täsmennetään komission delegoidussa asetuksessa (EU) 2016/522 (6).

2. Kaikki 1 kohdassa tarkoitetut ja saman toimeksiannon tai liiketoimen käsittelyyn osallistuvat henkilöt ovat velvollisia arvioimaan, onko syytä antaa epäilyttävää liiketointa tai toimeksiantoa koskeva ilmoitus.

3. Edellä 1 kohdassa tarkoitettujen henkilöiden on otettava huomioon kaikki käytettävissä olevat tiedot ja varmistettava, että epäilyttävää liiketointa tai toimeksiantoa koskevan ilmoituksen yhteydessä annetut tiedot perustuvat tosiseikkoihin ja analyyseihin.

4. Edellä 1 kohdassa tarkoitetuilla henkilöillä on oltava käytössä menettelyt, joilla varmistetaan, ettei epäilyttävää liiketointa tai toimeksiantoa koskevan ilmoituksen kohteena oleva henkilö eikä kukaan muu henkilö, jonka ei tarvitse tietää epäilyttävää liiketointa tai toimeksiantoa koskevan ilmoituksen antamisesta ilmoittavaan henkilöön liittyvän tehtävänsä tai asemansa takia, saa tietoonsa, että epäilyttävää liiketointa tai toimeksiantoa koskeva ilmoitus on annettu tai annetaan toimivaltaiselle viranomaiselle.

5. Edellä 1 kohdassa tarkoitettujen henkilöiden on täytettävä epäilyttävää liiketointa tai toimeksiantoa koskeva ilmoitus tiedottamatta asiasta ilmoituksen kohteena olevalle henkilölle ja muille henkilöille, joiden ei tarvitse tietää kyseisestä ilmoituksesta, mukaan lukien tietopyynnöt henkilöstä, jota ilmoitus koskee, tiettyjen kenttien täyttämiseksi.

6 artikla

Epäilyttävää liiketointa tai toimeksiantoa koskevan ilmoituksen ajoitus

1. Ammattinsa puolesta liiketoimia järjestävien tai toteuttavien henkilöiden, markkinoiden ylläpitäjien ja kauppapaikan ylläpitäjinä toimivien sijoituspalveluyritysten on varmistettava, että niillä on käytössään tehokkaat järjestelyt, järjestelmät ja menettelyt, joiden avulla ne voivat antaa epäilyttävää liiketointa tai toimeksiantoa koskevan ilmoituksen asetuksen (EU) N:o 596/2014 16 artiklan 1 ja 2 kohdan mukaisesti viipymättä, kun on syntynyt perusteltu epäilys, että toimeksiannossa tai liiketoimessa voi olla kyse sisäpiirikaupoista tai markkinoiden manipuloinnista taikka yrityksestä käydä sisäpiirikauppaa tai manipuloida markkinoita.

2. Edellä 1 kohdassa tarkoitettuihin järjestelyihin, järjestelmiin ja menettelyihin on sisällyttävä mahdollisuus ilmoittaa epäilyttävästä liiketoimesta tai toimeksiannosta myös silloin, kun on kyse aiemmin toteutuneesta liiketoimesta tai toimeksiannosta, jos epäilys on syntynyt myöhempien tapahtumien tai tietojen pohjalta.

Tällaisissa tapauksissa ammattinsa puolesta liiketoimia järjestävien tai toteuttavien henkilöiden, markkinoiden ylläpitäjien ja kauppapaikan ylläpitäjinä toimivien sijoituspalveluyritysten on selostettava epäilyttävää liiketointa tai toimeksiantoa koskevassa ilmoituksessa toimivaltaiselle viranomaiselle syyt, joiden takia epäillyn rikkomuksen ja ilmoituksen antamisen välillä on viive, ottaen huomioon tapauksen erityisolosuhteet.

3. Ammattinsa puolesta liiketoimia järjestävien tai toteuttavien henkilöiden, markkinoiden ylläpitäjien ja kauppapaikan ylläpitäjinä toimivien sijoituspalveluyritysten on toimitettava toimivaltaiselle viranomaiselle kaikki asiaankuuluvat lisätiedot, jotka ne saavat tietoonsa epäilyttävää liiketointa tai toimeksiantoa koskevan ilmoituksen antamisen jälkeen, ja niiden on annettava toimivaltaiselle viranomaiselle kaikki tämän pyytämät tiedot ja asiakirjat.

7 artikla

Epäilyttävää liiketointa tai toimeksiantoa koskevan ilmoituksen sisältö

1. Ammattinsa puolesta liiketoimia järjestävien tai toteuttavien henkilöiden, markkinoiden ylläpitäjien ja kauppapaikan ylläpitäjinä toimivien sijoituspalveluyritysten on annettava epäilyttävää liiketointa tai toimeksiantoa koskeva ilmoitus käyttäen liitteessä olevaa mallia.

2. Edellä 1 kohdassa tarkoitettujen henkilöiden, jotka antavat epäilyttävää liiketointa tai toimeksiantoa koskevan ilmoituksen, on täytettävä ilmoitettavan toimeksiannon tai liiketoimen kannalta merkitykselliset tietokentät selkeästi ja oikeellisesti. Epäilyttävää liiketointa tai toimeksiantoa koskevan ilmoituksen on sisällettävä vähintään seuraavat tiedot:

a) tiedot epäilyttävää liiketointa tai toimeksiantoa koskevan ilmoituksen antavan henkilön tunnistamiseksi ja ammattinsa puolesta liiketoimia järjestävien tai toteuttavien henkilöiden tapauksessa myös tieto siitä, missä ominaisuudessa ilmoituksen antava henkilö toimii, varsinkin jos hän käy kauppaa omaan lukuunsa tai toteuttaa toimeksiantoja kolmannen osapuolen puolesta;

b) toimeksiannon tai liiketoimen kuvaus, mukaan lukien: i) toimeksiannon tyyppi ja kaupankäynnin tyyppi, varsinkin blokkikauppa, sekä toiminnan tapahtumapaikka, ii) hinta ja volyymi;

c) syyt, joiden takia toimeksiannossa tai liiketoimessa epäillään olevan kyse sisäpiirikaupoista tai markkinoiden manipuloinnista taikka yrityksestä käydä sisäpiirikauppaa tai manipuloida markkinoita;

d) keinot kaikkien niiden henkilöiden tunnistamiseksi, jotka osallistuvat sellaiseen toimeksiantoon tai liiketoimeen, jossa voi olla kyse sisäpiirikaupoista tai markkinoiden manipuloinnista taikka yrityksestä käydä sisäpiirikauppaa tai manipuloida markkinoita, mukaan lukien henkilö, joka antoi tai toteutti toimeksiannon, ja henkilö, jonka puolesta toimeksianto annettiin tai toteutettiin;

e) mahdolliset muut tiedot ja ilmoitusta tukevat asiakirjat, joilla katsotaan voivan olla merkitystä toimivaltaiselle viranomaiselle sisäpiirikaupan ja markkinoiden manipuloinnin sekä niiden yritysten havaitsemisessa ja tutkinnassa sekä asiaa koskevassa täytäntöönpanon valvonnassa.

8 artikla

Ilmoituksen lähettämistapa

1. Ammattinsa puolesta liiketoimia järjestävien tai toteuttavien henkilöiden, markkinoiden ylläpitäjien ja kauppapaikan ylläpitäjinä toimivien sijoituspalveluyritysten on annettava epäilyttävää liiketointa tai toimeksiantoa koskeva ilmoitus, mukaan lukien ilmoitusta tukevat asiakirjat ja liitteet, asetuksen (EU) N:o 596/2014 16 artiklan 1 ja 3 kohdassa tarkoitetulle toimivaltaiselle viranomaiselle käyttäen kyseisen toimivaltaisen viranomaisen määrittämää sähköistä välinettä.

2. Toimivaltaisten viranomaisten on julkaistava 1 kohdassa tarkoitetut sähköiset välineet verkkosivustollaan. Sähköisillä välineillä on taattava, että tietojen täydellisyys, eheys ja luottamuksellisuus säilyvät tiedonsiirron aikana.

9 artikla

Voimaantulo

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Sitä sovelletaan 3 päivästä heinäkuuta 2016.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 9 päivänä maaliskuuta 2016. Komission puolesta Puheenjohtaja Jean-Claude JUNCKER

(1) EUVL L 173, 12.6.2014, s. 1.

(2) Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).

(3) Euroopan parlamentin ja neuvoston direktiivi 95/46/EY, annettu 24 päivänä lokakuuta 1995, yksilöiden suojelusta henkilötietojen käsittelyssä ja näiden tietojen vapaasta liikkuvuudesta (EYVL L 281, 23.11.1995, s. 31).

(4) Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).

(5) Euroopan parlamentin ja neuvoston direktiivi 2013/34/EU, annettu 26 päivänä kesäkuuta 2013, tietyntyyppisten yritysten vuositilinpäätöksistä, konsernitilinpäätöksistä ja niihin liittyvistä kertomuksista, Euroopan parlamentin ja neuvoston direktiivin 2006/43/EY muuttamisesta ja neuvoston direktiivien 78/660/ETY ja 83/349/ETY kumoamisesta (EUVL L 182, 29.6.2013, s. 19).

(6) Komission delegoitu asetus (EU) 2016/522, annettu 17 päivänä joulukuuta 2015, Euroopan parlamentin ja neuvoston asetuksen (EU) N:o 596/2014 täydentämisestä kolmansien maiden tiettyihin julkisiin elimiin ja keskuspankkeihin sovellettavan poikkeuksen, markkinoiden manipuloinnin indikaattorien, tietojen julkistamisen raja-arvojen, lykkäämistä koskevat ilmoitukset vastaanottavan toimivaltaisen viranomaisen, suljettuina ajanjaksoina sallitun kaupankäynnin sekä johtohenkilöiden ilmoitettavien liiketoimien tyyppien osalta (EUVL L 88, 5.4.2016 s. 1).